 *Τοσίτσα 19, 10683 Αθήνα, Τηλ:2108834818, Fax:2108827071, E-mail:info@skle.gr*

**Δελτίο Τύπου για την υλοποίηση επιμόρφωσης στο πεδίο της παιδικής προστασίας και σχετική δήλωση των συμμετεχόντων Κοινωνικών Λειτουργών**

Ο Σύνδεσμος Κοινωνικών Λειτουργών Ελλάδος (ΣΚΛΕ) σε συνεργασία με το Εθνικό Κέντρο Κοινωνικής Αλληλεγγύης (Ε.Κ.Κ.Α.) υλοποίησαν, στην Αθήνα, από τις 13/11 έως τις 15/11/2017, πρόγραμμα επιμόρφωσης σε θεματικές σχετικές με την παιδική προστασία, με στόχο την ενδυνάμωση των Κοινωνικών Λειτουργών που εργάζονται στο πεδίο και την εξοικείωση τους με σχετικές μεθοδολογίες και καλές πρακτικές.

Το εκπαιδευτικό υλικό ήταν βασισμένο σε εκπαίδευση και μεθοδολογία που παρείχε το Lumos. (www.wearelumos.org) κατά τη διάρκεια διακρατικής εκπαίδευσης που διεξήχθη το Μάιο του 2017 στην Αθήνα.

Το πρόγραμμα, το οποίο παρακολούθησαν δεκαεπτά (17) Κοινωνικοί Λειτουργοί με πλούσια και πολύμορφη εμπειρία στο πεδίο της παιδικής προστασίας, σε πλαίσια τόσο του δημόσιου όσο και του ιδιωτικού τομέα, περιελάμβανε τις παρακάτω θεματικές εκπαίδευσης:

*α) Παιδική Προστασία (Child Protection)*

*β) Αναδοχή (Fostering)*

*γ) Υποστήριξη Οικογένειας (Family Support) και Ενδυνάμωση Γονεϊκού Ρόλου (Parenting Programmes)*

*δ) Φροντίδα κατά τη Μετάβαση από το πλαίσιο προστασίας στην αυτόνομη διαβίωση (Leaving Care)*

*ε) Κινητοποίηση της ενεργού συμμετοχής των νέων στο σχέδιο υποστήριξής τους (Youth Participation)*

Μετά τη λήξη του επιμορφωτικού προγράμματος οι Κοινωνικοί Λειτουργοί αξιολόγησαν θετικά τη συγκεκριμένη εκπαιδευτική εμπειρία, εκτιμώντας ότι μέσω αυτής προχώρησαν σε αναστοχασμό της επαγγελματικής τους εμπειρίας τους, ανατροφοδοτήθηκαν από την παρουσίαση της εργασίας συναδέλφων από το Ηνωμένο Βασίλειο αλλά και εξέφρασαν ένα κοινό προβληματισμό σχετικά με το παρόν και το μέλλον της παιδικής προστασίας στη Χώρα. Κατέληξαν δε, σε μια κοινή δήλωση σχετικά με την παιδική προστασία και την Κοινωνική Εργασία:

*«Οι Κοινωνικοί Λειτουργοί, ιστορικά, έχουμε κεντρικό ρόλο στην εφαρμογή προγραμμάτων προστασίας του παιδιού και γι’ αυτό αναγνωρίζουμε την αυξημένη μας ευθύνη στο να καταδεικνύουμε συνεχώς το γεγονός ότι τα παιδιά στη χώρα μας συχνά υποφέρουν από συστημική/θεσμική παραμέληση -κακοποίηση και γενικότερα από την αποτυχία του κράτους να εγγυηθεί το βέλτιστο συμφέρον τους. Όλες αυτές τις μέρες του σεμιναρίου, συζητήσαμε με τους /τις συναδέλφους/ισσες περιστατικά από την καθημερινή μας πρακτική που αποτελούν αδιάσειστες μαρτυρίες ότι:*

* *Το ψυχικό τραύμα των παραμελημένων/κακοποιημένων παιδιών επιτείνεται από τον τρόπο που απομακρύνονται από το σπίτι τους, από την έλλειψη ενδιάμεσων δομών που οδηγεί στην αναγκαστική- αδικαιολόγητη και τελικά τιμωρητική για τα ίδια τα παιδιά, πολύμηνη νοσηλεία τους στα νοσοκομεία παίδων. Το ψυχικό τραύμα επιτείνεται όμως και από την ακραία διατάραξη της καθημερινότητάς τους (πχ. διακοπή φοίτησης από το σχολείο, αποστέρησης επαφής με φίλους/συγγενείς). Έχει καταγραφεί επίσης ακόμα και η επιστροφή παιδιών σε κακοποιητικά περιβάλλοντα λόγω έλλειψης δομών ιδρυματικής ή εναλλακτικής φροντίδας (πχ αναδοχή). Ειδικότερα η αναδοχή στη χώρα μας, έως σήμερα, δεν έχει την απαραίτητη θεσμική στήριξη παρ ότι παγκόσμια αναγνωρίζεται ως η ιδανικότερη λύση για τα παιδιά που χρειάζεται να απομακρυνθούν από το σπίτι τους.*
* *Το ψυχικό τραύμα της απομάκρυνσης ενός παιδιού από το οικογενειακό του περιβάλλον σε πολλές περιπτώσεις μπορεί να αποφευχθεί αν το ίδιο και οι γονείς του έχουν πρόσβαση σε κατάλληλες υποστηρικτικές υπηρεσίες, την κατάλληλη χρονική στιγμή και για όσο χρονικό διάστημα τη χρειάζονται. Όμως στη χώρα μας αυτό που λέμε στήριξη στο παιδί και την οικογένεια σημαίνει πρακτικά έναν, μια Κοινωνικό/ή Λειτουργό που μόνος/η διερευνά τις συνθήκες διαβίωσης του παιδιού, ενώ προσπαθεί ταυτόχρονα να στηρίξει το παιδί και την οικογένειά του, χωρίς το πλαίσιο της διεπιστημονικής στήριξης και συχνά χωρίς άλλο δίκτυο υπηρεσιών στην κοινότητα και όντας ο/η ίδιος/α υπερφορτωμένος/η όχι μόνο με το πρόγραμμα παιδικής προστασίας αλλά και με δεκάδες άλλα αντικείμενα.*
* *Για τις οικογένειες που ζουν κάτω από συνθήκες φτώχιας ή/και κοινωνικού αποκλεισμού είναι ακόμα πιο δύσκολο να έχουν πρόσβαση σε υποστηρικτικές υπηρεσίες καθώς τα κέντρα παιδοψυχικής υγείας συχνά μπορούν να προσφέρουν μόνο βραχυχρόνια θεραπεία/παρέμβαση και άρα αναντίστοιχη των αναγκών της οικογένειας και μάλιστα ακόμα και όταν αυτή προσφέρεται, αυτό γίνεται μετά από πολύμηνη αναμονή τους σε λίστες αναμονής. Για τις οικογένειες που ζουν στην επαρχία η κατάσταση αυτή είναι ακόμα πιο ζοφερή καθώς η μετακίνηση της οικογένειας στην Αθήνα ή σε άλλες μεγάλες πόλεις για λήψη τέτοιων υπηρεσιών προκαλεί μεγαλύτερα προβλήματα απ’ ότι λύνει (όπως για παράδειγμα δυσβάσταχτο οικονομικό κόστος στην οικογένεια και ανυπολόγιστο κόστος στην καθημερινότητα των παιδιών).*

*Μέσα σε έναν τέτοιο περιβάλλον που κάθε άλλο εγγυάται την εφαρμογή καλών πρακτικών για την παιδική προστασία εμείς θα συνεχίσουμε να δίνουμε τις μάχες μας στο πεδίο. Ως επαγγελματίες Κοινωνικοί Λειτουργοί θα πρέπει να συνεχίσουμε να μαχόμαστε ενάντια σ ’αυτή τη θεσμική παραμέληση/κακοποίηση των παιδιών και να διεκδικούμε το μετασχηματισμό των πολιτικών για την παιδική προστασία με παιδοκεντρική αντίληψη, γενικευμένη εφαρμογή, διεπιστημονική συνεργασία, συνέχεια στη φροντίδα και τομεοποιημένη λειτουργία.»*

Ο κύκλος επιμόρφωσης στην παιδική προστασία συνεχίζεται με δράσεις μέσα στο μήνα Νοέμβριο στη Θεσσαλονίκη, την Κοζάνη και το Ηράκλειο της Κρήτης.

Ο ΣΚΛΕ αγωνίζεται και διεκδικεί την καθολική εφαρμογή της σύμβασης για τα δικαιώματα του παιδιού και στο αμέσως επόμενο χρονικό διάστημα θα συνεχίσει τη συνεργασία με όλους τους φορείς που εμπλέκονται σε όλους τους τομείς παιδικής προστασίας στην χώρα.